จินตนาการสู่โลกความจริง
สำหรับโลกของนักจินตนาการ All our dreams can come true, if we have the courage to pursue them หรือทุกความฝันสามารถเป็นจริงได้ หากเรามีความกล้าที่จะไล่ตามฝันนั้นไป ถือเป็นประโยคที่จดจำจนขึ้นใจเป็นอย่างดี ยิ่งน่าจดจำมากขึ้นอีก เมื่อประโยคนี้มาจากคนชื่อ “วอลท์ ดิสนีย์” (Walt Disney) ผู้บุกเบิกและสร้างภาพยนตร์การ์ตูนสีและการ์ตูนแอนิเมชัน เป็นคนแรก จนกลายมาเป็น The Walt Disney Studios มาจนถึงทุกวันนี้..!!
15 ธ.ค. 2562

พลวัตปี 2019 : สุภชัย ปกป้อง
สำหรับโลกของนักจินตนาการ All our dreams can come true, if we have the courage to pursue them หรือทุกความฝันสามารถเป็นจริงได้ หากเรามีความกล้าที่จะไล่ตามฝันนั้นไป ถือเป็นประโยคที่จดจำจนขึ้นใจเป็นอย่างดี ยิ่งน่าจดจำมากขึ้นอีก เมื่อประโยคนี้มาจากคนชื่อ “วอลท์ ดิสนีย์” (Walt Disney) ผู้บุกเบิกและสร้างภาพยนตร์การ์ตูนสีและการ์ตูนแอนิเมชัน เป็นคนแรก จนกลายมาเป็น The Walt Disney Studios มาจนถึงทุกวันนี้..!!
เมื่อวันที่ 15 ธ.ค. 1966 หรือ 53 ปีก่อน เป็นวันที่โลกสูญเสียบุคคลสำคัญแห่งวงการการ์ตูนไป นั่นก็คือ “วอลท์ ดิสนีย์” (Walt Disney) ผู้อำนวยการสร้างและบุกเบิกการสร้างภาพยนตร์การ์ตูนชาวอเมริกัน ที่เริ่มหลงใหลการวาดภาพมาตั้งแต่ 7 ขวบ ช่วงเวลาว่าง ๆ มักจะวาดภาพอยู่เสมอ และด้วยฝีมือไม่ธรรมดา จึงทำให้ได้มีโอกาสวาดการ์ตูน ลงคอลัมน์ในหนังสือพิมพ์โรงเรียน
ต่อมาช่วงวัยหนุ่ม มีโอกาสได้เข้าเรียนเกี่ยวกับด้านศิลปะและการถ่ายภาพที่ Kansas City Art Institute โดยหวังว่า สักวันหนึ่งจะได้เป็นนักเขียนการ์ตูนลงบนหนังสือพิมพ์กับเขาบ้าง
หลังสงครามโลกครั้งที่ 2 ได้ทำงานเขียนภาพและลงหมึกให้สำนักงานผลิตงานศิลปะเพื่อการค้า จนได้พบกับอับ โอเวิกส์ ศิลปินหนุ่ม ต่อมากลายเป็นหุ้นส่วนและที่ปรึกษาที่ทรงอิทธิพลคนหนึ่ง..!!
“วอลท์ ดิสนีย์” เป็นผู้ร่วมก่อตั้งบริษัท วอลท์ ดิสนีย์ และสร้างภาพยนตร์การ์ตูนสีเป็นคนแรก โดยเริ่มจากทำการ์ตูน มิกกี้เม้าส์ (Mickey Mouse), โดนัลด์ดั๊ก (Donald Duck) และภาพยนตร์เรื่องยาว เช่น สโนว์ไวท์กับคนแคระทั้งเจ็ด(Snow White and the Seven Dwarfs), แฟนตาเซีย (Fantasia), พินอคคิโอ (Pinocchio) และ แบมบี้ (Bambi)
ในปี 1955 บุกเบิกสร้างอาณาจักรสวนสนุกยิ่งใหญ่ของโลก “Disneyland” ขึ้นที่เมือง Anaheim รัฐ California เพื่อต้อนรับเด็ก ๆ จากทั่วโลก ต่อมาปี 1964 มีโครงการสร้างสวนสนุกแห่งใหม่ใหญ่กว่าเดิม ด้วยมีพื้นที่กว่า 109 ตารางกิโลเมตรในรัฐฟลอริดา โดยร่วมกันตั้งชื่อสวนสนุกแห่งใหม่กับพี่ชายโดยใช้ชื่อว่า “Walt Disney World”
แต่น่าเสียดาย “วอลท์ ดิสนีย์” ป่วยเป็นมะเร็งปอด จากการสูบบุหรี่มาเป็นเวลานาน ก่อนจะเสียชีวิตลงวันที่ 15 ธ.ค. 1966 หลังฉลองครบรอบวันคล้ายวันเกิดวัย 65 ปี เพียง 10 วัน จากนั้น “รอย ดีสนีย์” พี่ชาย ได้สานต่ออุดมการณ์ต่าง ๆ จนเสียชีวิตในปี 1971
หลังจาก Robert Allen Iger เข้ามาเป็นซีอีโอ Walt Disney ตั้งแต่ปี 2005 มีการขยายอาณาจักรด้วยการเข้าซื้อกิจการบริษัทต่าง ๆ มากมายในวงการภาพยนตร์และรายการโทรทัศน์ ไม่ว่าจะเป็น Pixar Animation Studios, Marvel Entertainment and Marvel Studios, UTV Software Communications Lucusfilm Ltd.,Maker Studios, BAMTech, 21st Century Fox, ABC Entertainment Group และ ESPN Inc.
แน่นอนกว่าจะมาถึงจุดนี้ “วอลท์ ดิสนีย์” ต้องอดทนต่อสู้กับอุปสรรคอย่างมากมาย และเป็นคนไม่หยุดนิ่งคิดสร้าง สรรค์สิ่งใหม่ ๆ อยู่ตลอดจึงประสบความสำเร็จ.!
น่าสนใจ..คำขวัญวันเด็กของไทยปี 2020 ที่ว่า “เด็กไทยยุคใหม่ รู้รักสามัคคี รู้หน้าที่พลเมืองไทย” ดูมันห่างไกลแรงขับเคลื่อนแห่งจินตนาการเหลือเกิน..ทำให้แรงกระตุ้นสู่ความมุ่งมั่นที่จะสานฝันในวัยเด็กให้เป็นจริง ดูมันช่างเลือนรางจริงเชียว…!!?